Document ID: 32003R1267

Eiropas Parlamenta un Padomes Regula (EK) Nr. 1267/2003
(2003. gada 16. jūnijs),
ar ko Padomes Regulu (EK) Nr. 2223/96 groza attiecībā uz nacionālo kontu galveno rādītāju nosūtīšanas termiņu, atkāpēm saistībā ar nacionālo kontu galveno rādītāju nosūtīšanu un nodarbinātības datu nosūtīšanu nostrādāto stundu izteiksmē
(Dokuments attiecas uz EEZ)
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 285. pantu,
ņemot vērā Komisijas priekšlikumu [1],
ņemot vērā Eiropas Centrālās bankas atzinumu [2],
saskaņā ar Līguma 251. pantā izklāstīto procedūru [3],
tā kā:
(1) Padomes Regula (EK) Nr. 2223/96 (1996. gada 25. jūnijs) par Eiropas nacionālo un reģionālo kontu sistēmu Kopienā [4] ir kopējo standartu, definīciju, klasifikāciju un kontu veidošanas noteikumu atsauces sistēma dalībvalstu kontu sastādīšanai Kopienas statistikas vajadzībām, lai iegūtu salīdzināmus rezultātus starp dalībvalstīm.
(2) Tajā Monetārās komitejas ziņojumā par statistikas prasībām Ekonomikas un monetārajā savienībā (EMS), ko 1999. gada 18. janvārī apstiprināja Ekonomikas un finanšu padome (Ecofin), ir uzsvērts, ka, lai EMS un vienotais tirgus varētu pareizi darboties, būtiska nozīme ir efektīvai ekonomikas politikas uzraudzībai un koordinācijai un ka tas prasa vispusīgu statistikas informācijas sistēmu, kas nodrošinātu politiķus ar nepieciešamajiem datiem, ar kuriem viņi varētu pamatot savus lēmumus. Ziņojumā ir uzsvērta augstā prioritāte, kāda ir tam, lai šāda informācija būtu pieejama Kopienai un dalībvalstīm, kas atrodas euro zonā.
(3) Ziņojumā ir uzsvērts, ka dažādu valstu darba tirgu salīdzināšanai vajadzēs pievērst vairāk uzmanības Ekonomikas un monetārajā savienībā.
(4) Lai apkopotu euro zonas ceturkšņa statistiku, nacionālo kontu galveno rādītāju nosūtīšanas termiņš jāsamazina līdz 70 dienām.
(5) Jāatceļ ceturkšņa un gada atkāpes, kas piešķirtas dalībvalstīm un kas liedz nacionālo kontu galveno rādītāju apkopošanu attiecībā uz euro zonu un Kopienu.
(6) Rīcības plānā attiecībā uz Ekonomikas un monetārās savienības statistikas prasībām, ko 2000. gada 29. septembrī apstiprinājusi Ekonomikas un finanšu padome, kā prioritāte ir norādīta nacionālo kontu nodarbinātības datu nosūtīšana "nostrādāto stundu" vienībās.
(7) Ir notikušas apspriedes ar Statistikas programmu komiteju (SPK) un Valūtas, finanšu un maksājumu bilances statistikas komiteju (VFMK) attiecīgi saskaņā ar Padomes Lēmuma 89/382/EEK, Euratom [5] 3. pantu un Padomes Lēmumu 91/115/EEK [6],
IR PIEŅĒMUŠI ŠO REGULU.
1. pants
Ar šo Regulas (EK) Nr. 2223/96 B pielikumā izdara šādus grozījumus:
1. Tekstu aiz virsraksta: "Nacionālo kontu datu nosūtīšanas programma" groza šādi:
a) "Tabulu pārskata" tekstu aizstāj ar tekstu I pielikumā;
b) pielikuma 1. tabulas "Galvenie rādītāji - ceturkšņa un gada dati" tekstu aizstāj ar tekstu II pielikumā.
2. Tekstu aiz virsraksta "Atkāpes attiecībā uz tabulām, kas katrai valstij jāsniedz aptaujas anketā "EKS 95"" aizstāj ar tekstu III pielikumā.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Luksemburgā, 2003. gada 16. jūnijā

Labels: 12
9
19